# അധിക ഭാഷയായി ഇംഗ്ലീഷ് (EAL): രക്ഷകർത്താക്കൾക്കും കെയറർമാർക്കുമുള്ള അറിയിപ്പ്

വിക്‌ടോറിയയിലെ എല്ലാ സർക്കാർ സ്‌കൂളുകളിലും വിക്‌റ്റോറിയൻ കരിക്കുലം F-10 ആണ് പഠിപ്പിക്കുന്നത്. ഫൗണ്ടേഷൻ മുതൽ 10-ആമത്തെ വർഷം വരെ ഓരോ കുട്ടിയും എന്താണ് പഠിക്കേണ്ടതെന്ന് കരിക്കുലം നിശ്ചയിക്കുന്നു.

വിക്‌ടോറിയൻ കരിക്കുലം F–10-ൽ, ഇംഗ്ലീഷ് കരിക്കുലത്തിൽ രണ്ട് പഠന മേഖലകൾ ഉൾപ്പെടുന്നു: ഇംഗ്ലീഷും അധിക ഭാഷയായുള്ള ഇംഗ്ലീഷും (EAL).

വീട്ടിൽ മറ്റൊരു ഭാഷ സംസാരിക്കുകയും സ്‌കൂളിലെ വിജയകരമായ മുന്നേറ്റത്തിന് ഇംഗ്ലീഷ് പഠിക്കുകയും ചെയ്യേണ്ട വിദ്യാർത്ഥികളെ ഉദ്ദേശിച്ചുള്ളതാണ് EAL. EAL-ൽ വിദ്യാർത്ഥികൾ ഇംഗ്ലീഷിനെ കുറിച്ച് പഠിക്കുകയും മറ്റ് പഠന മേഖലകളിലെ വിഷയങ്ങളും ഉള്ളടക്കവും ഇംഗ്ലീഷിലൂടെ മനസ്സിലാക്കുകയും ചെയ്യുന്നു. ഈ വിദ്യാർത്ഥികളുടെ പഠന ആവശ്യകതകൾ, ഒന്നാം ഭാഷയായി വീട്ടിൽ തന്നെ ഇംഗ്ലീഷ് സംസാരിക്കുന്ന വിദ്യാർത്ഥികളിൽ നിന്ന് വ്യത്യസ്‌തമാണ്.

## EAL കരിക്കുലം പ്രോഗ്രാം

വിദ്യാർത്ഥികളുടെ പ്രായത്തിന്റെയും വർഷ ലെവലിന്റെയും അടിസ്ഥാനത്തിൽ EAL കരിക്കുലത്തിൽ മൂന്ന് പഠന പ്രോഗ്രാമുകൾ ഉൾപ്പെടുന്നു:

* ഫൗണ്ടേഷൻ മുതൽ 2-ആം വർഷം വരെയുള്ള വിദ്യാർത്ഥികൾക്ക് പ്രോഗ്രാം എ
* 2-ആം വർഷം മുതൽ 8-ആം വർഷം വരെയുള്ള വിദ്യാർത്ഥികൾക്ക് പ്രോഗ്രാം ബി
* 7-ആം വർഷം മുതൽ 10-ആം വർഷം വരെയുള്ള വിദ്യാർത്ഥികൾക്ക് പ്രോഗ്രാം സി.

‘എഴുതിയിട്ടുള്ള ലളിതമായ നിർദ്ദേശങ്ങളും ചോദ്യങ്ങളും പിന്തുടരുക’ എന്നത് പോലെ ഓരോ ഘട്ടത്തിലും വിദ്യാർത്ഥിക്ക് എന്തെല്ലാം ചെയ്യാനാകുമെന്നതും ഓരോ പ്രോഗ്രാമിന്റെ ഘട്ടത്തിലും വിദ്യാർത്ഥികൾ ഇംഗ്ലീഷ് പഠിക്കുന്നതിന് അനുസരിച്ച് അവരുടെ പുരോഗതിയും ഈ ഓരോ പ്രോഗ്രാമും വിവരിക്കുന്നു.

ഇതിന് എത്രനാൾ സമയമെടുക്കും?

ഒരു വിദ്യാർത്ഥി EAL പഠിക്കുന്നതിനോ പഠനം അവസാനിപ്പിക്കുന്നതിനോ നിശ്ചിത സമയം നിശ്ചയിക്കുകയോ നിഷ്‌കർഷിക്കുകയോ ചെയ്യുന്നില്ല. സെക്കൻഡറി സ്‌കൂളിൽ ആവശ്യമായ അക്കാദമിക് ഭാഷ പഠിക്കുന്നതിന് ഒരു വിദ്യാർത്ഥിക്ക് 5 മുതൽ 7 വർഷം വരെയോ, ചിലപ്പോൾ 10 വർഷം വരെയോ സമയമെടുത്തേക്കാമെന്ന് ഗവേഷണങ്ങളിൽ കണ്ടെത്തിയിട്ടുണ്ട്. ഒരു വിദ്യാർത്ഥിക്ക് EAL ആണോ ഇംഗ്ലീഷ് ആണോ അനുയോജ്യമെന്ന് നിർണ്ണയിക്കുന്നത് ആ വിദ്യാർത്ഥി എത്രാമത്തെ വയസ്സിലാണ് ഇംഗ്ലീഷ് പഠനം ആരംഭിച്ചത് എന്നത് ഉൾപ്പെടെയുള്ള വിവിധ ഘടകങ്ങളെ ആശ്രയിച്ചിരിക്കുന്നു. പ്രായമായ ശേഷം ഇംഗ്ലീഷ് പഠനം ആരംഭിക്കുന്ന വിദ്യാർത്ഥികൾ, ഇംഗ്ലീഷ് ഒന്നാം ഭാഷയായി സംസാരിക്കുന്ന വിദ്യാർത്ഥികളുടെ അതേ അക്കാദമിക് ഭാഷാ ലെവലിലേക്ക് എത്താൻ കൂടുതൽ സമയമെടുക്കും.

EAL പഠനത്തിലൂടെ എല്ലാ പഠന മേഖലകളിലും വിജയിക്കുന്നതിന് വിദ്യാർത്ഥികൾക്ക് ഇംഗ്ലീഷിൽ ശക്തമായ അടിത്തറ ലഭിക്കുന്നു. നിങ്ങളുടെ കുട്ടി EAL പഠനത്തിൽ നിന്ന് ഇംഗ്ലീഷിലേക്ക് മാറാൻ സജ്ജമായിട്ടുണ്ടോയെന്ന് വിലയിരുത്തുമ്പോൾ കുട്ടിയുടെ അധ്യാപകർ നിങ്ങളുമായും ചർച്ച നടത്തുന്നതാണ്. നിങ്ങളുടെ കുട്ടിക്ക് ഇംഗ്ലീഷ് പഠനം തുടരുന്നതിനുള്ള അനുയോജ്യമായ മാർഗ്ഗം നിങ്ങൾക്ക് ഒരുമിച്ച് തീരുമാനിക്കാവുന്നതാണ്.

കരിയർ പ്രോഗ്രാമുകൾ

11, 12 വർഷങ്ങളിലേക്കുള്ള വിക്‌റ്റോറിയൻ സർട്ടിഫിക്കറ്റ് ഓഫ് എഡ്യൂക്കേഷൻ (VCE) പഠനത്തിലും EAL-ഉം ഇംഗ്ലീഷും വാഗ്‌ദാനം ചെയ്യുന്നുണ്ട്. VCE EAL പൂർത്തിയാക്കുന്ന വിദ്യാർത്ഥികൾക്കും ഓസ്‌ട്രേലിയയിലെ സർവകലാശാലയിൽ പഠിക്കാനും മറ്റൊരു പഠന ശാഖയോ കരിയർ പ്രോഗ്രാമോ തിരഞ്ഞെടുക്കാനും VCE ഇംഗ്ലീഷ് പൂർത്തിയാക്കിയ വിദ്യാർത്ഥികളുടെ അതേ അവകാശങ്ങൾ തന്നെ ഉണ്ടായിരിക്കും.

**EAL** വിദ്യാർത്ഥി റിപ്പോർട്ടുകൾ

നിങ്ങളുടെ കുട്ടിയുടെ കരിക്കുലം പ്രോഗ്രാമിനൊപ്പം അവരുടെ പഠന പുരോഗതി സംബന്ധിച്ച റിപ്പോർട്ട് എല്ലാ വർഷവും ജൂൺ, ഡിസംബർ മാസങ്ങളിൽ നിങ്ങൾക്ക് ലഭിക്കുന്നതാണ്. EAL റിപ്പോർട്ടിൽ മൂന്ന് ഭാഷാ മോഡുകളുടെ വിലയിരുത്തൽ ഉൾപ്പെടുന്നു: സംസാരവും കേൾവിയും, വായനയും കാഴ്‌ചയും, എഴുത്ത് എന്നിവ. ഫോർമാറ്റ് ഇംഗ്ലീഷ് റിപ്പോർട്ട് പോലെ തന്നെ ആയിരിക്കും. നിങ്ങളുടെ കുട്ടി കൂടുതൽ മികവ് പ്രകടിപ്പിക്കുന്ന മേഖല, കൂടുതൽ സഹായം ആവശ്യമുള്ള മേഖല തുടങ്ങിയ അധിക വിവരങ്ങളും റിപ്പോർട്ടിൽ ഉൾപ്പെടുത്തിയേക്കാം.